สารนายกรัฐมนตรี ขอนักการเมืองหาเสียงนำเสนอนโยบายที่สามารถทำได้ตามกรอบกฎหมาย ย้ำคนที่จะมาเป็นนายกฯ ต้องมีธรรมาภิบาลบริหารราชการอย่างโปร่งใส
พลเอก ประยุทธ์ จันทร์โอชา นายกรัฐมนตรี เผยแพร่สาร มีเนื้อหาถึงการหาเสียงของทุกพรรคการเมือง กรณีการชูนโยบายว่าจะดำเนินการเรื่องใดๆ ซึ่งจะต้องใช้งบประมาณรัฐจำนวนมาก บางเรื่องอาจส่งผลกระทบต่อภาคส่วนต่างๆ ทั้งภาคประชาชน ภาคธุรกิจ เอกชน รวมถึงภาครัฐ เช่นด้านการศึกษา สวัสดิการ การขึ้นค่าแรง โดยยืนยันว่าทุกรัฐบาลจะต้องดำเนินการภายใต้ระเบียบวิธีการ กฎหมายด้านงบประมาณ การเงิน การคลังและกฎหมายอื่นๆ ที่เกี่ยวข้อง ซึ่งจะต้องคำนึงถึงหนี้สาธารณะที่จะเพิ่มขึ้น ส่วนการขึ้นค่าแรงก็ต้องไม่กระทบต่อการลงทุน การย้ายฐานการผลิตการลงทุน ในขณะที่กำลังเร่งรัดการลงทุนในพื้นที่เศรษฐกิจต่างๆ        ทั้งนี้ นายกรัฐมนตรี ยืนยันว่า หากยังหารายได้ให้รัฐมากขึ้นไม่เพียงพอ ก็จะไม่สามารถทำตามนโยบาย ที่หลายพรรคการเมืองหาเสียงไว้ได้ ดังนั้นการเลือกตั้งครั้งนี้ ไม่ว่านายกรัฐมนตรี และรัฐบาล จะเป็นใครหรือพรรคใด จะต้องมีธรรมาภิบาลในการบริหารราชการแผ่นดิน ได้แก่หลักคุณธรรม ความโปร่งใส ความมีส่วนร่วมความรับผิดชอบและความคุ้มค่า โดยควรต้องได้นายกรัฐมนตรีที่บริหารราชการอยู่ในกฎระเบียบ กติกา กฎหมาย ซึ่งการดำเนินโครงการและงบประมาณ จะต้องชี้แจงได้ว่า ใช้งบประมาณอะไร อยู่ในวินัยการเงินการคลังหรือไม่ รัฐบาลจะต้องดูแล ประชาชนทุกภาคส่วนอย่างทั่วถึงทั้งประเทศ